# Program for Fredrikstad Arbeiderparti 2023 – 2027, Programkomiteens forslag

Fredrikstad Arbeiderpartis visjon er et samfunn med like muligheter for alle

– uavhengig av sosial bakgrunn, alder, kjønn, etnisk bakgrunn og seksuell legning.

Et tolerant og mangfoldig samfunn som er åpent mot verden og

engasjerer seg utenfor eget lokalsamfunn.

Utfordringer det er viktig for oss å ha fokus på:

* De store og økende forskjellene i samfunnet
* Klima- og miljøutviklingen som krever umiddelbare og kraftfulle tiltak
* Den moderne folkevandringen som flukt fra krig, undertrykkelse, fattigdom og miljøkatastrofer skaper, og utfordringer med integrering i fremmede kulturer

Arbeid til alle er vårt hovedmål. Kommunene i Nedre Glomma-regionen må samarbeide om å skape flere arbeidsplasser i regionen og i Østfold fylke. Arbeid gir mennesker mulighet til å leve et selvstendig liv og delta i fellesskapet.

Vi sier et klart nei til all form for konkurranseutsetting av de grunnleggende velferdstjenestene som skole og eldreomsorg, og vi sier et klart ja til å bygge ut velferden

gjennom å bedre skolen, omsorgen og kulturtilbudet i stedet for skattekutt.

Fredrikstad Arbeiderparti har seks hovedmål for Fredrikstad:

1. Skape arbeidsplasser og et seriøst arbeidsliv
2. Klima og natur - rammen rundt all politikk
3. God helse og livskvalitet for alle
4. En god oppvekst varer hele livet
5. En levende by og gode lokalsamfunn
6. Et godt sted å bo og leve

Hvis vi skal nå målene vi setter oss så er det helt avgjørende at vi fortsatt har orden

i kommuneøkonomien. Vårt partiprogram er ambisiøst på vegne av

Fredrikstadsamfunnet. Evnen til å gjennomføre våre mål er

avhengig av at kommunens økonomi går i balanse.

# Skape arbeidsplasser og et seriøst arbeidsliv

Fredrikstad Arbeiderparti ønsker at så mange som mulig skal ha en trygg jobb og en lønn det går an å leve av. Vi vil bidra til å skape flere jobber, inkludere flere som har falt utenfor og prioritere å få unge inn i aktivitet, utdanning og arbeid.

Forutsigbarhet er viktig for næringslivet. Vi vil legge til rette for vekst, utvikling og arbeidsplasser ved å sikre stabile rammebetingelser. Fredrikstad har som andre industribyer behov for nytenking og utvikling hver eneste dag – både i offentlig og privat sektor.

Fredrikstad kommune skal være en god arbeidsgiver som involverer de ansatte i viktige prosesser og ivaretar ansattes rettigheter. Et aktivt trepartssamarbeid avgjørende for å styrke tjenestetilbudet. Arbeidsplassen skal være en god læringsarena. Fredrikstad kommune skal gå foran og sørge for flere hele og faste stillinger og vi skal følge opp arbeidet med tillitsreformen.

Fredrikstad kommune skal lede an med en lokalt tilpasset seriøsitetsmodell med strenge krav, god kontroll og målsetning om ingen anbud til useriøse aktører.

Fredrikstad Arbeiderparti vil:

* satse på flere grønne arbeidsplasser og grønn omstilling.
* følge opp offentlige anbud gjennom en lokalt tilpasset seriøsitetsmodell med strenge krav og god kontroll som motvirker sosial dumping og arbeidslivskriminalitet.
* legge til rette for lærlinger tilsvarende to promille av kommunens befolkning, sikre praksisplasser for studenter og tilby sommerjobber for ungdom. Bedrifter som får kontrakter med kommunen skal ha lærlinger.
* skape en heltidskultur der hele faste stillinger er hovedregelen i alle ansettelser.
* styrke arbeidsplassen som læringsarena med tilbud om etter- og videreutdanning og mulighet for å ta fagbrev på jobb.
* styrke arbeidet for å gi flere mennesker med funksjonsnedsettelser mulighet til å få jobb, herunder også sommerjobber, lære-, og praksisplasser, herunder arbeidsforberedende trening (AFT), praksisplasser, kvalifiseringsprogrammet og varig tilrettelagt arbeid (VTA).

### Likestilling og frihetskamp

Fredrikstad Arbeiderparti skal være det mest likestilte partiet. Alle som bor i Fredrikstad skal ha like muligheter til å bidra og til å delta i fellesskapet, uavhengig av kjønn, etnisk bakgrunn, seksuell orientering og funksjonsnedsettelse. Ingen mennesker skal diskvalifiseres eller hetses på bakgrunn av sin hudfarge, tro, funksjonsevne eller seksualitet, og ingen minoriteter skal diskrimineres.

For Fredrikstad Arbeiderparti er likestilling en sentral del av frihetskampen. Selv om vi har kommet langt, er vi ikke i mål. Vi må jobbe for at alle opplever å kunne delta i samfunnet på lik linje, og ingen skal måtte oppleve trakassering.

Vårt fokus knyttet til likestilling må alltid være på områder som oppvekst og utdanning, arbeidsliv, vern mot vold og overgrep, næringsliv og i helse. Høy yrkesdeltakelse er en forutsetning for velferdssamfunnet, og det skal lønne seg å stå i arbeid, det skal være mulig å jobbe heltid og det skal være mulig å være politisk aktiv, selv om en har funksjonsnedsettelse, familie og eller andre forpliktelser.

Likestilling handler om reell lik mulighet til deltakelse og tilgjengelighet for alle i det norske samfunnet. Mennesker er ulike, men alle har samme verdi. Alle skal ha like muligheter for å kunne delta i samfunnslivet og bli en del av inkluderende fellesskap.

Fredrikstad Arbeiderparti vil:

* være en pådriver for lik lønn for likt arbeid og motvirke et kjønnsdelt arbeidsliv.
* Ha fokus på de utfordringene LHBTIQ+-personer (lesbiske, homofile, bifile, transpersoner, interkjønnpersoner og queerpersoner) møter i kommunens tjenester og samfunnet forøvrig
* At det overordnede idegrunnlag, slik det står formulert i FN-konvensjonen om rettigheter til mennesker med nedsatt funksjonsevne (CRPD), skal legges til grunn for kommunens politikk på dette området.
* At kommunen skal føre en offensiv likestillingspolitikk som gjør at alle inkluderes i samfunnet uavhengig av funksjonsevne.
* At kommunen skal bygge ned hindre for deltakelse, styrke arbeidet mot diskriminering og for et mer inkluderende samfunn.
* Sikre at normen i Fredrikstad kommune skal være heltid
* Sikre likevekt mellom kvinner og menn i typiske kvinne-/mannsyrker
* Jobbe for å få flere kvinner inn i lederstillinger
* Samarbeide med voksenopplæringsorganisasjoner som AOF for å utdanne ansatte med lav formell kompetanse slik at de f.eks kan ta fagbrev.
* Jobbe for bedre integrering
* Utarbeide likestillingsplan for kommunen
* Sikre gode rutiner for å unngå seksuell trakassering
* At Fredrikstad kommune hvert år skal arrangere en trygghetsuke/ trygghetsdag - mot vold i nære relasjoner
* Synliggjøre og hedre historisk sterke kvinner fra Fredrikstad gjennom infoskilter, navn på gater og plasser o.l.
* Ha en prøveordning for hovedutvalgsmøter på dagtid
* Aktivt forebygge hatefulle ytringer og sørge for at personer som utsettes for dette får oppfølging

## Infrastruktur og rammebetingelser

Kommunen har en svært viktig rolle med å tilrettelegge for en positiv næringsutvikling.

Forutsigbarhet i samferdselsprosjekter og arealplaner er viktig for

næringsutvikling. Vi har som grunnholdning at vi skal legge til rette for vekst,

utvikling og arbeidsplasser ved å sikre stabile rammebetingelser.

Kommunen må være en offensiv og attraktiv samarbeidspart og legge til rette for at

virksomheter som vil etablere seg tilbys attraktive næringsarealer.

Byliv skapes på bakkeplan og sentrum trenger flere beboere for å skape grunnlag

for et større handels- og tjenestetilbud. Vi må utnytte Fredrikstads fortrinn med

store, bynære transformasjonsområder som kan bli framtidig byområde. Elva skal fortsatt være en sentral ferdselsåre og videreutvikles som en viktig del av vårt byrom.

Arbeiderpartiet vil:

* ha en næringsplan med et bredt spekter av virkemidler som f. eks næringsvert,

næringsfond, Smart Fredrikstad satsing, sentrumsleder og næringsavdeling i

kommunen for å understøtte positiv næringsutvikling

* Legge til rette for utvikling av, og at mer gods transporteres via, Borg Havn
* At regulering- og byggesak må styrkes for å få raskere saksbehandling og for å bli en bedre næringskommune.
* At Fredrikstad skal være Norges mest næringsvennlige kommune
* Prioritere veier som understøtter næringsutvikling høyere i Bypakka
* Sikre arealer til ny næring
* Ha en parkeringspolitikk som stimulerer til handel
* Fortette i bykjernen og bygge i høyden der forholdene ligger til rette for det
* Fortsette arbeidet med transformasjon av områder til byområder
* Øke antall studentboliger
* Øke antall kontorarbeidsplasser i bykjernen
* Videreføre gratis fergetilbud
* Videreutvikle elva som byens viktigste byrom ved å ivareta ferdsel, estetikk og tilgjengelighet langs bryggepromenadene.
* Legge til rette for nye, verdiskapende samhandlingsarenaer mellom kommunen,

innbyggerne, akademia og næringslivet med sikte på å utvikle nye produkter og

tjenester gjennom Smart Fredrikstad-programmet

# Klima og natur - rammen rundt all politikk

Klima- og naturkrisen er vår tids største utfordring. Menneskelig aktivitet varmer opp jordkloden og vårt forbruk fortrenger planter, dyr og mennesker sine leveområder. Dette øker faren for dramatiske endringer av både klima og natur.

For Arbeiderpartiet er natur og klima rammen rundt all politikk. Vi vil ha en rettferdig klimapolitikk som kutter utslipp og skaper jobber. Fredrikstad kommune skal være miljøvennlige, kutte klimagassutslipp, prioritere effektiv energibruk og bygge på en klimavennlig måte. Vi må både bremse klimaendringene, ha gode planer for klimatilpassing og verne om verdifull natur, matjord og artsmangfold. Vi kan bygge smartere, planlegge bedre og ta klokere valg for å bevare den mest sårbare naturen. Kommunesektoren har en vesentlig rolle i omstillingen til lavutslippssamfunnet, blant annet gjennom byvekstavtaler. Fredrikstad kommune skal til enhver tid ha mål om å kutte utslipp i tråd med Paris-avtalen.

Arbeiderpartiet vil:

* jobbe for at borettslag og sameier kan investere i alternative, grønne, energikilder samtidig som de får samme økonomiske nytte som eneboliger
* stille krav til utbyggere om grønne arealer i byggeprosjekter
* legge til rette for et marked der lokale beboere kan selge og bytte egenprodusert mat, og der lokale bønder også får opprettet utsalgssteder
* generelt øke fortettingen i Fredrikstad både i bolig og næringsområder, og ta aktive grep for å senke bilavhengigheten i Fredrikstad blant annet ved å stille krav til nærhet til skole og barnehage
* bidra til rådgivning og søknadshjelp fra ulike støtteordninger til energieffektivisering og lokal produksjon av fornybar energi
* jobbe for et regionalt samarbeid med Østfold fylkeskommune og staten for lokal energieffektivisering og produksjon for industrifeltene i Fredrikstad
* fortsatt ha regulering av elsparkesykler i Fredrikstad
* styrke samarbeidet mellom kommunen og næringslivet slik at elever får kunnskap om miljøbedrifter og sirkulærøkonomiske bedrifter
* Innføre klimabudsjett og -regnskap med konkrete mål om utslippskutt
* tilrettelegge for grønn mobilitet og legge til rette for bilfrie soner
* sikre at grøntområder er lett tilgjengelige i tettbygde områder, og verne om strandsonen og allemannsretten der den er under press
* vekte klima- og miljøhensyn med minimum 30 prosent i offentlig anskaffelser og høyere der det er relevant.
* styrke arbeidet for sirkulær økonomi ved blant annet å prioritere reparasjon og oppgradering av bygg, halvere matsvinn, legge til rette for gjenbruk og utlåns- og låneordninger lokalt.
* styrke energieffektiviseringsarbeidet i nye og eksisterende kommunale bygg.
* tilrettelegge for at kommunen har fossilfrie eller nullutslippskjøretøy
* opprettholde vern av markagrensa
* jobbe for tilstrekkelig grønn strøm til industrien
* opprettholde og utvikle områder for industri

# God helse og livskvalitet for alle

God helse og livskvalitet er viktig i alle livets faser. En felles offentlig helsetjeneste, drevet av felleskapet og finansiert over skatteseddelen, er det beste forsvaret mot økte forskjeller. Derfor sier vi ja til å verne om våre felles helse- og omsorgstjenester, og nei til kommersialisering og oppsplitting av ansvar.

Mange opplever stress, press og ensomhet i hverdagen og flere opplever psykiske plager. Arbeiderpartiet vil forebygge sykdom, gi unge en god start på livet og eldre en trygg alderdom hjemme og på institusjon. Kommunehelsetjenesten og fastlegeordningen er de helsetjenestene som de fleste møter i hverdagen. En fungerende allmennlegetjeneste og gode lokale helsetjenester er helt nødvendig for folks trygghet og velferdsstatens bærekraft.

Arbeiderpartiet vil ha et samfunn der vi forebygger, behandler og sikrer ettervern for folk som sliter. Flere må få hjelp tidligere, uten å vente lenge. Fredrikstad Arbeiderparti vil bidra til at flere velger helsesektoren som arbeidsplass ved å prioritere arbeidet for heltidskultur, tilby flere praksisplasser og øke antall lærlinger i kommunen.

Arbeiderpartiet vil:

* få på plass konkrete folkehelsetiltak for å utjevne sosiale helseforskjeller, som f.eks fysisk aktivitet i skolen.
* styrke helsestasjonene og skolehelsetjenesten gjennom en konkret opptrappingsplan som utarbeides i samarbeid med regjeringen.
* styrke tilbudet innen psykisk helse og rus med et særskilt fokus på å bygge opp lavterskeltilbud uten krav om henvisning, og tiltak for økt inkludering og sosial deltakelse for personer med rusproblemer.
* styrke og videreutvikle fastlegetjenesten og legevaktene, slik at alle har tilgang på en fast lege
* legge til rette for at eldre og andre tjenestemottakere kan bo lenger hjemme ved prioritere ernæring, trygge boliger, aktivitet og velferdsteknologi.
* bidra til et aldersvennlig samfunn og god psykisk helse for eldre gjennom flere kulturelle, sosiale og fysiske aktiviteter og møteplasser for eldre i samarbeid med frivilligheten.

# En god oppvekst varer hele livet

Vår ambisjon er at alle barn skal oppleve trygghet, mestring, inkludering og utvikling, uansett hvem de er, hvor de kommer fra, og hvordan familien deres er satt sammen. Familie, venner, idrettslag og lokalt kulturliv og fritidstilbud skaper gode oppvekstsvilkår, og er viktige fellesskap for barn og unge i alle aldre. En god oppvekst starter i familien.

Barnehage og skole er barns viktigste fellesskapsarenaer. Vi ønsker en god fellesskole der alle skal kunne utvikle sine evner på en best mulig måte uavhengig av foresattes ressurser. Kvalifiserte ansatte er den viktigste faktoren for elevenes læring, lek og trivsel. Det er viktig å rekruttere og beholde dyktige ansatte i skoler og barnehager. Fellesskolen er limet i lokalsamfunnet. Den gir alle barn en felles referanseramme og virker sosialt utjamnende når vi klarer å løfte alle barn. Den samlede oppvekstpolitikken med tidlig innsats rettet mot familier og barn vil være avgjørende for å oppnå vårt mål om like muligheter til alle.

Fellesskolen er limet i lokalsamfunnet. Den gir alle barn en felles referanseramme og virker sosialt utjamnende når vi klarer å løfte alle barn. Den samlede oppvekstpolitikken med tidlig innsats rettet mot familier og barn vil være avgjørende for å oppnå vårt mål om like muligheter til alle. Barnehager, lekeplasser og skoler må være universelt utformet for at alle skal kunne delta. Et tett og tverrfaglig samarbeid mellom kommunens tjenester rettet mot barn og unge, og gode overganger mellom barnehage, grunnskole og videregående skole, gir det beste grunnlaget for å mestre livet. Barn må allerede fra barneskolen få mer balanse mellom praktisk og teoretisk læring hvor de gis innblikk i ulike yrkesmuligheter

Arbeiderpartiet vil:

* prioritere tidlig innsats fra barnehage og gjennom skolen for å gi alle barn et godt utgangspunkt for trivsel og læring.
* styrke laget rundt elevene for å redusere mobbing, og bygge et godt sosialt læringsmiljø slik at flere mestrer og fullfører skoleløpet.
* alle skoler i Fredrikstad skal være rasismefrie soner.
* innføre en mer helhetlig skolehverdag med fokus på fellesskap og mestring der vi tilbyr idrett og kulturaktiviteter
* gjennomføre forsøk med leksefri skole
* bidra til å redusere barnefattigdom ved å legge til rette for at barn som lever i lavinntektsfamilier kan delta i fritidsaktiviteter
* ha et trygt og rettssikkert barnevern som sikrer god forebygging og hjelp til barn og familier som trenger det
* samarbeide med frivillige miljøer og organisasjoner om å gi tilbud til unge som ikke har funnet sin plass i det organiserte idretts- og kulturtilbudet

# En levende by og gode lokalsamfunn

Alle skal ha like muligheter til å leve gode liv og få gode tjenester. Arbeiderpartiet vil jobbe for et samfunn bygget på tillit, trygghet og tilhørighet. Det er store forskjeller i levekår, både innad i byer og kommuner, men også mellom landsdeler. Arbeiderpartiet vil jobbe for at forskjellene i Norge reduseres. Arbeid og lik gang til velferd er de viktigste virkemidlene for å redusere forskjellene. Fattigdom kan føre til at barn blir ekskludert fra viktige sosiale arenaer. Vi vil derfor tilrettelegge for frivillig sektor, styrke kulturskolen og skape flere fritidstilbud og møteplasser.

Som følge av en usikker verden vil mange kommuner ta imot og bosette flyktninger. Dette vil påvirke det norske samfunnet på en lang rekke områder. Det viktigste vi kan gjøre for mennesker som flykter fra krig er å gi dem trygghet. Kommunen skal gi folk trygghet både ved å gi dem et trygt sted å bo, men også ved å gi dem mulighet til å komme i gang med livene sine så raskt som mulig og bli en del av et lokalsamfunn.

Det er det sterke fellesskapet som best kan forebygge og beskytte oss mot kriser. De viktigste beredskapsressursene finnes lokalt. Kommunen skal jobbe for å styrke beredskapen slik at lokalsamfunn er godt forberedt til å håndtere kriser.

Arbeiderpartiet vil at Fredrikstad kommune skal benytte seg løsninger for innbyggermedvirkning som Innbyggerlab og Bolystteam. Kommunen utvikles best ved å involvere innbyggere og ansatte.

Boligmarkedet er en forskjellsmaskin og gir store utfordringer i ulike deler av landet. Arbeiderpartiet vil sikre en sosial boligpolitikk med boliger og nærmiljøer med god kvalitet. Vi skal jobbe mer aktivt med den sosiale boligpolitikken og sammen med Husbanken bidra til at flere unge og vanskeligstilte kommer inn på boligmarkedet, og gi flere mulighet til å eie egen bolig.

Arbeiderpartiet vil:

* jobbe målrettet for å redusere forskjeller og at færre lever i fattigdom.
* styrke idretten og det lokale kulturlivet, og bedre tilgangen til fritidsaktiviteter for alle gjennom blant annet et tett samarbeid med frivillig sektor, satse på kulturskoler, bibliotek, lokale utlånsordninger, og meråpne kommunale bygg.
* legge til rette for at flyktninger blir tatt godt imot, får tilbud om arbeid, utdanning og godt velferdstilbud, slik at de har mulighet til å bli inkludert i sitt nærmiljø.
* legge til rette for nok boliger, benytte kommunens muligheter til å sikre flere tilgang til boligmarkedet, gjennomføre flere prosjekter med sosial boligpolitikk for å få flere inn på boligmarkedet som i dag står utenfor, og bygge flere boliger med livsløpsstandard.
* Jobbe for universell utforming og tilgjengelighet slik at alle kan delta i samfunnet.
* Ta vare på bynære friluftsområder og legge til rette for universell tilgjengelighet til turveier og friluftsopplevelser

## En by i vekst

Fredrikstad vokser fortsatt og forandrer og utvikler seg i høyt tempo. Vi mener det er viktig å styre denne utviklingen for at byen skal bli et enda bedre sted å bo. Fredrikstad skal være for menneskene som bor i, jobber i og besøker byen.

Vi vil at Fredrikstad skal være en attraktiv kommune å bosette seg i. Kommunen skal ha hovedansvaret for god areal- og samfunnsplanlegging, samtidig som private aktører er

Velkomne til å bidra. Fortetting er et viktig virkemiddel for byutvikling, men skal ikke skje på

bekostning av grønne områder, kulturminner og lokalt særpreg.

## Frivillighet og mangfold

Frivillig arbeid er en av de viktigste drivkreftene i et godt lokalsamfunn og er en

hjørnestein i norsk kultur og samfunnsliv. Det er viktig å fortsette å stimulere dette

arbeidet, også økonomisk.

Fredrikstad skal være en åpen og inkluderende by. Fredrikstad Arbeiderparti vil

jobbe for god integrering av innvandrere og asylsøkere, slik at de som skal bo i byen

vår raskt kommer i gang med et meningsfylt liv og blir bidragsytere til fellesskapet.

Arbeiderpartiet vil:

* støtte opp om frivilligheten i Fredrikstad
* samarbeide med frivilligheten og legge til rette for møteplasser
* Fredrikstad kommune skal ha en koordinerende mellom de ulike frivillige organisasjonene
* Ta i bruk de ressursene som erfaringer fra de som flytter til Fredrikstad representerer for å gjøre samfunnet mer inkluderende
* vil samarbeide med idretts- og kulturlivet, samt innvandrerorganisasjoner for å styrke integrering.
* støtte opp om frivillige organisasjoner som jobber med målrettede tilbud for flyktninger, blant annet ved å tilby gratis idrett for nylig bosatte flyktninger.
* vil gi frivilligheten i Fredrikstad enda større plass når det kommer til integrering.

## Kultur

Kultur er viktig hele livet og for en by i vekst. Det er viktig å bidra til at barn og unge i Fredrikstad møter kultur og får medvirke på et tidlig stadium. Vi vil styrke den kulturelle grunnmuren i byen ved å videreutvikle kulturtilbudene der vi bor.

Et mangfoldig, godt tilbud som innebærer kunst, kultur, idrett og frivillighet, og som

består av profesjonelle og amatører, gjør samfunnet vårt rikere. Vi vil legge til rette

for et mangfold av ulike kulturtilbud og kunstneriske uttrykk som skal bestå av profesjonelle

og amatører. Alle skal sikres tilgang til kunst- og kulturopplevelser, og gis

muligheten til å uttrykke seg gjennom kunst og kultur.

Kulturopplevelser gir livene våre innhold og binder oss sammen som mennesker.

Kulturen er med på å bryte barrierer og skaper nye og sterkere fellesskap. Vi trenger

kultur som utfordrer, forener og får oss til å strekke oss – både som individer og i

fellesskap. Uten de frivillige organisasjonene ville mange oppgaver vært uløste, og

byens sosiale og kulturelle liv vært fattigere. Vi vil styrke det frivillige arbeidet

ved å legge forholdene bedre til rette.

Arbeiderpartiet vil:

* stimulere frivillig arbeid og kommunalt samarbeid med frivillige organisasjoner
* sikre at naturområder og idrettsanlegg er tilgjengelige for alle
* videreføre gratis utlån av lokaler, baner og haller til barn og ungdom under 19 år
* fortsette gratis utlån av sports- og fritidsutstyr i samarbeid med frivillige organisasjoner
* ta vare på og utvikle fritidsklubbene som viktige rusfrie møteplasser
* videreføre arbeidet med å være en friby for kunstnere
* være tilrettelegger for festivaler og arrangement som gir Fredrikstad identitet
* bevare grønne lunger og ta vare på levende torg
* fortsette arbeidet med å videreutvikle/bevare Kongsten fort og Isegran som historiske kulturarenaer
* ta vare på kulturminner, både til lands og til vanns
* samarbeide om nasjonalparksenteret
* legge til rette for bedre anleggsdekning (idrettsarenaer, kunstgress osv)
* ha bedre rammebetingelser for kultur og idrett

# Et godt sted å bo og leve

Bolig er helt grunnleggende for livskvalitet. Derfor er boligpolitikk viktig for folk flest.

Alle boliger må ha en standard som gir god livskvalitet og ingen bomiljøer må være dårlige å bo i. Alle deler av kommunen skal være gode og trygge og levende bomiljøer.

Fredrikstad er en av landets mest attraktive by å bosette seg i. Vi satser sterkt på å bygge ut boliger. I perioden som kommer, vil Arbeiderpartiet jobbe med kvaliteten og utforming av botilbudet. Boligprisene i byen begynner å bli høye. Det er fare for at vi utvikler typiske storbyproblemer, med store klasseskiller i hvordan vi bor. Arbeiderpartiet vil styrke den sosiale boligpolitikken for å motvirke dette.

Fredrikstad er den lille verdensbyen, og byen stadig flere nye innbyggere søker til for å leve godt. Vi kan gå foran i en byutvikling som kommer framtida i møte.

Med flere enslige, mange storfamilier og et dyrt boligmarked, trenger vi en variasjon i mulige boformer. Det bør utvikles et mangfold av boliger til ulik pris som møter ulike utfordringer. Det er behov for nytenking rundt alternative og rimeligere boformer.

Boliger med fellesareal gir mer bolig til en lavere penge. Med kollektive løsninger, der folk bor sammen, men hver for seg, kan vi møte både økonomiske og sosiale utfordringer blant annet for enslige, eldre, barnefamilier og storfamilier

Arbeiderpartiet vil at:

* innbyggere med svak økonomi skal ha gode og trygge boliger. Kommunen skal ikke akseptere boliger som tøyer grensene til standardkrav for godkjente boliger.
* byen skal ha nok studentboliger
* kommunen skal tilby verdige og forsvarlige boliger til innbyggere med svak boevne
* i all byplanlegging skal det sikres at ulike boligtyper finnes i samme boområde.
* bosetting av flyktninger skal bidra til god integrering i hele byen
* kommunale boliger skal være tilgjengelige i alle områder i kommunen
* utvikle en "tredje boligsektor" som ligger mellom det kommersielle markedet og de kommunale tilbudene, med en omfattende satsing på ordningen med "leie til eie", samt bruk av startlånordningen i Husbanken
* for å øke antallet gode utleieboliger skal Fredrikstad kommune inngå tilvisingsavtaler med private utbyggere med grunnlånsfinanisering fra Husbanken. Kommunen får tilvisningsrett på et avtalt antall av boenhetene i hvert enkelt prosjekt og kan slik øke sin tilgang på ulike typer utleieboliger av god kvalitet.
* bruk av Husbankens virkemidler skal økes for å stimulere til ønsket sosial boligbygging.
* utbyggingsavtaler skal fastsette en klar andel av boligene for boligsosiale formål.
* kommunen skal ta initiativ overfor utbyggere og boligselskap for å få til en omfattende satsting på varierte boformer med fellesarealer og fellesaktiviteter.
* regulere tomter med plass til sosiale boformer

Fredrikstad Arbeiderparti jobber for alle innbyggerne i Fredrikstad og vi har et sterkt engasjement for at Fredrikstad fortsatt skal være en god by og leve og bo i. Dette arbeidet påvirkes og må ses i sammenheng med hvordan verden rundt oss ser ut. Kriser, krig, klimaendringer og pandemier vil også kunne påvirke innbyggerne i Fredrikstad. Det er viktig for Fredrikstad Arbeiderparti å styre, slik at disse krisene i minst mulig grad skaper økt uro i Fredrikstad.